擬九頌  其一
作者：程公許
朝代：宋

paragraphs: 龍吟兮九淵，鶴唳兮九天。
飛僊兮下寥闊，鶴可馭兮龍可鞭。
白雲兮坌谷，飛泉兮鳴筑。
掇瑶草兮帝庭，搴瓊林兮木末。
問老僊兮何爲，珠庭宴兮悅怡。
啟瓊笈兮探道帙，盼靈童兮往授之。
粲僊李兮芳奕葉，主斯文兮千歲期。
維嵩嶽兮峻極，繄甫申兮孕質。
彼圩頂兮尼丘，非毓聖兮何述。
偉茲山兮萬仞，獨載英兮一家。
下培塿兮何有，上帝閽兮可排。
龍奮髯兮翔騫，鶴整翮兮褊褼。
灑瓢滴兮澤苗槁，何蕙帳兮吾久淹。